[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.3.2006

COM(2006) 128 τελικό

2000/0069 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (EU-OPS)

2000/0069 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (EU-OPS)

Πλαίσιο

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2000) [121] τελικό – [2000]/[0069]COD) | [24 Μαρτίου 2000] |

Ημερομηνία της γνώμης της Ευρωπαϊκής Οικονομικής και Κοινωνικής Επιτροπής: | [19 Οκτωβρίου 2000] |

Ημερομηνία της πρώτης γνωμοδότησης του Ευρωπαϊκού Κοινοβουλίου σε πρώτη ανάγνωση: | [18 Ιανουαρίου 2001] |

Ημερομηνία διαβίβασης της τροποποιημένης πρότασης στο Ευρωπαϊκό Κοινοβούλιο και στο Συμβούλιο (Έγγραφο COM(2002) [30] τελικό - [2000]/[0069]COD) | [04 Φεβρουαρίου 2002] |

Ημερομηνία της δεύτερης γνωμοδότησης του Ευρωπαϊκού Κοινοβουλίου, πρώτη ανάγνωση | [03 Σεπτεμβρίου 2002] |

Ημερομηνία διαβίβασης της αναθεωρημένης τροποποιημένης πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2004) [73] τελικό [2000]/[0069]COD) | [12 Φεβρουαρίου 2004] |

Ημερομηνία μερικής πολιτικής συμφωνίας του Συμβουλίου (ειδική πλειοψηφία) | [10 Δεκεμβρίου 2004] |

Ημερομηνία έκδοσης της κοινής θέσης: | [9 Μαρτίου 2006] |

1. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

1.1. Κατά την προετοιμασία του δεύτερου πακέτου ελευθέρωσης των αερομεταφορών το 1989, το Συμβούλιο και η Επιτροπή συμφώνησαν ότι στο πλαίσιο της πολιτικής αερομεταφορών της Κοινότητας πρέπει επίσης να αντιμετωπισθεί και η εναρμόνιση του κανονιστικού πλαισίου που ισχύει για την πολιτική αεροπορία για να διατηρηθεί υψηλό επίπεδο ασφάλειας της αεροπορίας και να εξασφαλιστεί ισότιμος ανταγωνισμός των αερομεταφορέων . Στο πλαίσιο αυτό η Κοινότητα εξέδωσε τον κανονισμό 3922/91 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας με στόχο την καθιέρωση και την επικαιροποίηση εναρμονισμένων κανόνων για τον σχεδιασμό, την κατασκευή, την λειτουργία και την συντήρηση αεροσκαφών, και για το προσωπικό και τους οργανισμούς που εμπλέκονται στις σχετικές εργασίες.

1.2. Το Μάρτιο του 2000 η Επιτροπή υπέβαλλε στο Συμβούλιο πρόταση τροποποίησης του εν λόγω κανονισμού έτσι ώστε να συμπεριληφθούν οι επιχειρησιακοί κανόνες που αποσκοπούν να εξασφαλίσουν την λειτουργία των αεροσκαφών υπό ικανοποιητικές συνθήκες ασφαλείας[1]. Οι κανόνες αυτοί που εφαρμόζονται στους αερομεταφορείς, στηρίχτηκαν στους κανόνες που είχαν ήδη καταρτιστεί από τον Σύνδεσμο Αεροπορικών Αρχών (JAA)[2].

1.3. Τον Φεβρουάριο του 2004 και ενώ αυτή η πρώτη πρόταση τροποποίησης του κανονισμού 3922/91 εκκρεμούσε ενώπιον του Συμβουλίου, η Επιτροπή υπέβαλε τροποποιημένη πρόταση τροποποίησης του κανονισμού 3922/91 , για να ληφθούν ιδίως υπόψη τα σχόλια που έκανε το Συμβούλιο και το Κοινοβούλιο κατά την εξέταση της αρχικής της πρότασης.

1.4. Ως εκ τούτου, η νέα πρόταση της Επιτροπής περιελάμβανε ελάχιστες απαιτήσεις [3] για τα πληρώματα πτήσης τα οποία πρέπει τώρα να πιστοποιούνται, όπως συμβαίνει ήδη στις Ηνωμένες Πολιτείες και όπως ζητήθηκε από το οικείο προσωπικό και μέρος της βιομηχανίας. Αυτές οι ελάχιστες απαιτήσεις πρέπει να συμβάλλουν στην βελτίωση της ασφάλειας της αεροπορίας κάνοντας αυστηρότερα τα πρότυπα που αφορούν το προσωπικό. Επιπλέον πρέπει να διευκολύνουν την κινητικότητα του στο πλαίσιο μιας πλήρως απελευθερωμένης αγοράς αεροπορικών μεταφορών.

1.5. Η νέα πρόταση της Επιτροπής περιέλαβε επίσης πρόγραμμα περιορισμού του χρόνου πτήσης για το πλήρωμα πτήσης , όπως ζήτησε το Ευρωπαϊκό Κοινοβούλιο το οποίο προβληματίστηκε από τις εθνικές διαφορές στον ζήτημα αυτό. Στην πραγματικότητα επί μεγάλο χρονικό διάστημα οι επαγγελματικές ενώσεις των πιλότων και αρκετοί αερομεταφορείς διατύπωσαν εξαιρετικά επικριτικές απόψεις για τις εν λόγω διαφορές οι οποίες επηρεάζουν αρνητικά την ασφάλεια και την ορθή λειτουργία του ανταγωνισμού.

- Πολλές έρευνες για αεροπορικά ατυχήματα προσδιόρισαν την κόπωση των πληρωμάτων ως παράγοντα που συνέβαλλε στο ατύχημα.

- Οι εθνικοί κανονισμοί για τον χρόνο πτήσης είναι σε ορισμένες περιπτώσεις χαλαροί και επιτρέπουν στους αερομεταφορείς να υποχρεώνουν το οικείο προσωπικό να εργαστεί επί υπερβολικά πολλές ώρες, εις βάρος της ασφάλειας αλλά και των εταιρειών που υπόκεινται σε αυστηρότερη νομοθεσία.

Οι διατάξεις για τον χρόνο πτήσης που περιλαμβάνονται στην πρόταση της Επιτροπής υποβλήθηκαν υπό τη μορφή ελάχιστων απαιτήσεων τις οποίες τα κράτη μέλη θα μπορούν ελεύθερα να καταστήσουν αυστηρότερες. Επιπλέον, είναι επαρκώς ευέλικτες έτσι ώστε να επιτρέπουν να ληφθούν υπόψη ορισμένες ειδικές εθνικές καταστάσεις.

2. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

2.1. Στην κοινή του θέση το Συμβούλιο παρατηρεί ότι η τροποποίηση που προτείνει το Κοινοβούλιο έχει πλήρως υιοθετηθεί, μετά από ορισμένες δευτερεύουσες βελτιώσεις. Η Επιτροπή συμφωνεί με την άποψη ότι όταν συμπεριληφθούν αυτές οι δευτερεύουσες προσαρμογές, το κείμενο της κοινής θέσης του Συμβουλίου εξασφαλίζει την επίτευξη το στόχου που επιδιώκει η τροποποίηση του Κοινοβουλίου.

2.2. Συμφωνώντας με την κοινή θέση του Συμβουλίου, η Επιτροπή αποδέχεται την πρόθεση του Συμβουλίου να συμφωνήσει με τα σημαντικότερα σημεία της πρότασης της Επιτροπής, ενώ ταυτόχρονα για ορισμένα σημεία αποφασίζει να τροποποιήσει το κείμενο έτσι ώστε να γίνει σαφέστερο και απλούστερο έτσι ώστε να γίνει πιο ευανάγνωστο.

2.3. Στο πλαίσιο του διατακτικού της πράξης:

- Το Συμβούλιο επέφερε ορισμένες αλλαγές στις διατάξεις περί ευελιξίας στο άρθρο 8, συγκεκριμένα στην παράγραφο 4, όπου το Συμβούλιο διεύρυνε το προνόμιο των κρατών μελών να εκδίδουν ή να διατηρήσουν σε ισχύ διατάξεις σχετικά με πολύ περιορισμένο αριθμό OPS (τεχνικές απαιτήσεις και διοικητικές διαδικασίες στον τομέα της πολιτικής αεροπορίας) μέχρις ότου καθιερωθούν σε κοινοτικό επίπεδο κοινοί κανόνες με βάση επιστημονικές γνώσεις και βέλτιστες πρακτικές. Η Επιτροπή θεωρεί ότι αυτό αποτελεί αποδεκτό συμβιβασμό ιδίως επειδή τα μέσα συμμόρφωσης στον τομέα αυτό μπορεί να ποικίλουν χωρίς απαραίτητα να συνεπάγονται απειλή για τα επίπεδα ασφάλειας. Επιπλέον, η Επιτροπή έχει τώρα υποβάλλει νέα πρόταση[4] με την οποία ανατίθενται μεταξύ άλλων στον Ευρωπαϊκό Οργανισμό Ασφάλειας της Αεροπορίας (EASA) η ανάπτυξη κανόνων εφαρμογής σε όλους αυτούς τους τομείς.

- Στο άρθρο 8α το Συμβούλιο προβλέπει οι διατάξεις του Τμήματος ΙΖ (περιορισμοί χρόνου πτήσης) και, ανάλογα με την περίπτωση, του Τμήματος ΙΔ (πλήρωμα πτήσης) του παραρτήματος ΙΙΙ να αξιολογηθούν από επιστημονικής και ιατρικής σκοπιάς εντός περιόδου τριών ετών από την έναρξη ισχύος του κανονισμού. Επιπλέον, η θέση του Συμβουλίου προβλέπει να ανατεθεί στον Ευρωπαϊκό Οργανισμό Ασφάλειας της Αεροπορίας η ευθύνη πραγματοποίησης της εν λόγω εργασίας καθώς και η υποβοήθηση της Επιτροπής κατά τη σύνταξη προτάσεων για την τροποποίηση των τεχνικών διατάξεων του Τμήματος ΙΖ, ανάλογα με την περίπτωση. Η Επιτροπή μπορεί να αποδεχτεί τα παραπάνω, πολύ περισσότερο που συμβαδίζουν με την δική της παράλληλη πρωτοβουλία ( βλέπε παραπάνω ) για την επέκταση των αρμοδιοτήτων του Οργανισμού.

- Το Συμβούλιο αναφέρει πως δεδομένου του χρόνου ο οποίος απαιτείται για την προσαρμογή στους νέους τεχνικούς κανόνες, τα κράτη μέλη πρέπει να εφαρμόσουν το Παράρτημα ΙΙΙ, 18 μήνες μετά την έναρξη ισχύος του παρόντος κανονισμού (και όχι μετά από 6 μήνες, όπως προτείνει η Επιτροπή). Η Επιτροπή μπορεί να αποδεχθεί αυτόν τον συμβιβασμό.

- Στο πλαίσιο του ίδιου του Παραρτήματος ΙΙΙ, το Συμβούλιο έκανε ορισμένες τροποποιήσεις έτσι ώστε το κείμενο να ευθυγραμμιστεί πλήρως με την τροποποίηση 8 του JAR-OPS 1, αναφέροντας την ανάγκη να γίνει το κείμενο σαφέστερο και πιο ακριβές. Η τροποποίηση αυτή γίνεται δεκτή από την Επιτροπή.

2.4. Η Επιτροπή συμφωνεί με την άποψη που εκφράζεται στην κοινή θέση του Συμβουλίου, ότι δηλαδή στο πλαίσιο των σύγχρονων τεχνικών και των μεταβαλλόμενων συνθηκών στον τομέα της σύγχρονης αεροπορίας, με δεδομένες τις μακρόχρονες διοργανικές διαβουλεύσεις που απαιτούνται για την οριστικοποίηση του υπό εξέταση κειμένου, το Παράρτημα ΙΙΙ μπορεί ήδη να βελτιωθεί τώρα όσον αφορά ορισμένα σημεία. Ωστόσο, οι μακρόχρονες εργασίες πάνω σε αυτό το ογκώδες κείμενο έχουν τώρα φθάσει σε τέτοιο επίπεδο ωριμότητας το οποίο επαρκεί για την οριστικοποίηση του κειμένου υπό την παρούσα του μορφή.

2.5. Για το λόγο αυτό η Επιτροπή επαναλαμβάνει την δέσμευση με βάση την οποία οι υπηρεσίες της θα αρχίσουν αμέσως μετά την έναρξη ισχύος του κανονισμού να εργάζονται για την περαιτέρω βελτίωση και επικαιροποίηση του κειμένου μέσω της διαδικασίας της επιτροπολογίας, στο πλαίσιο της οποίας θα μελετήσει προσεκτικά τις προκαταρκτικές υποδείξεις για τροποποιήσεις που έχουν ήδη υποβάλλει ορισμένα κράτη μέλη.

Συμπεράσματα

Η Επιτροπή σημειώνει ότι η κοινή θέση που εγκρίθηκε στις 9 Μαρτίου 2006 ακολουθεί κατά μεγάλο μέρος την γνώμη του Ευρωπαϊκού Κοινοβουλίου κατά την πρώτη ανάγνωση. Η Επιτροπή αναγνωρίζει επίσης το γεγονός ότι ο ευαίσθητος και ισορροπημένος συμβιβασμός που περιλαμβάνεται στο κείμενο του Συμβουλίου επιτεύχθηκε μόνο μετά από εξαιρετικά μακρές συζητήσεις. Η Επιτροπή είναι συνεπώς σε θέση να αποδεχθεί την κοινή θέση.

ΔΗΛΩΣΗ ΤΗΣ ΕΠΙΤΡΟΠΗΣ

Η Επιτροπή από κοινού με το Συμβούλιο έκαναν μια δήλωση με αφορμή την υιοθέτηση της κοινής θέσης (βλέπε παράρτημα Ι).

ΠΑΡΑΡΤΗΜΑ

Δήλωση της Επιτροπής και του Συμβουλίου σχετικά με το άρθρο 8α

Η Επιτροπή υπέβαλε πρόταση στο Ευρωπαϊκό Κοινοβούλιο και το Συμβούλιο για την τροποποίηση του κανονισμού (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, η οποία αποβλέπει στη διεύρυνση του πεδίου εφαρμογής του στις αεροπορικές δραστηριότητες και στην πιστοποίηση των πληρωμάτων. Η λήψη απόφασης σχετικά με την εν λόγω πρόταση θα επιτρέψει στον Ευρωπαϊκό Οργανισμό Ασφάλειας της Αεροπορίας να πραγματοποιήσει την αξιολόγηση που αναφέρεται στο άρθρο 8α. Το Συμβούλιο αναλαμβάνει τη δέσμευση να εξετάσει την εν λόγω πρόταση κατά προτεραιότητα.

[1] Οι εν λόγω επιχειρησιακοί κανόνες αφορούν την πιστοποίηση των οργανισμών εκμετάλλευσης, την λειτουργία και τη συντήρηση των αεροσκαφών και την εκπαίδευση των πληρωμάτων.

[2] Ο Σύνδεσμος Αεροπορικών Αρχών (JAA) είναι ένωση των εθνικών αεροπορικών αρχών τριανταεπτά ευρωπαϊκών χωρών, στις οποίες περιλαμβάνονται τα εικοσιπέντε κράτη μέλη της ΕΕ, που δημιουργήθηκε για να καταρτίσει εναρμονισμένες απαιτήσεις στον τομέα της ασφάλειας της αεροπορίας.

[3] Οι ελάχιστες απαιτήσεις είναι δυνατόν να συμπληρωθούν από τα κράτη μέλη, τα οποία μπορούν να θεσπίσουν αυστηρότερες απαιτήσεις. Στην περίπτωση του πληρώματος πτήσης, οι ελάχιστες απαιτήσεις αφορούν την ηλικία, την φυσική κατάσταση και την επαγγελματική κατάρτιση. Η ελάχιστη απαίτηση μπορεί να καθορίζει για παράδειγμα το ελάχιστο περιεχόμενο μιας κατάρτισης ή μια ελάχιστη ηλικία. Ωστόσο τα κράτη μέλη μπορούν να καθορίσουν αυστηρότερους κανόνες (να απαιτήσουν περισσότερη κατάρτιση ή να αυξήσουν το όριο ηλικίας). Παρομοίως, μια ελάχιστη απαίτηση μπορεί να ορίζει μιαν ελάχιστη περίοδο ανάπαυσης για το πλήρωμα, την οποία μπορούν να αυξήσουν τα κράτη μέλη, ή ένα μέγιστο χρόνο πτήσης. Οι εθνικοί κανόνες που επιτρέπουν μεγαλύτερο μέγιστο χρόνο πτήσης θα κριθούν ασύμβατοι ενώ οι εθνικοί κανόνες που επιτρέπουν μικρότερο μέγιστο χρόνο πτήσης θα κριθούν συμβατοί.

[4] Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1592/2002, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (έγγραφο COM/2005/579 τελικό - COD 2005/0228)